
REFERAT

privind aprobarea Regulamentului privind utilizarea celor 50 de audioghiduri achiziţionate de Municipiul Timişoara în cadrul proiectului "Dezvoltarea serviciilor de informare şi promovare turistică din Timişoara în context regional" realizat în cadrul Programului de vecinătate România - Serbia, Phare 2004-2006
Municipiul Timişoara, în parteneriat cu Organizaţia Comunală de Turism din Vrşeţ, a derulat în perioada septembrie 2008 – noiembrie 2009 proiectul “Dezvoltarea serviciilor de informare şi promovare turistică din Timişoara, în context regional”, în cadrul proiectului Phare CBC 2004-2006.
Proiectul a contribuit la dezvoltarea turismului în Timişoara şi împrejurimi, în special a turismului cultural. În cadrul proiectului au fost realizate mai multe materiale, gen hărţi, broşuri şi pliante pentru informare şi promovare, a fost întocmit un plan de dezvoltare a turismului din Timisoara, o pagină web de promovare turistică, fiind îmbunătăţită şi dotarea Infocentrului Turistic. În cadrul proiectului au fost stabilite patru trasee turistice în Timişoara, trei dintre acestea în cartierele istorice Cetate, Fabric şi Iosefin, al patrulea traseu fiiind traseul Revoluţiei din 1989. O atenţie deosebită a fost acordată centrului Timişoarei, cartierului Cetate, pentru care au fost descrise 65 de obiective turistice, cuprinse pe o hartă 3D.

Pentru a putea pune la dispoziţia turiştilor o informaţie cât mai completă privind aceste obiective turistice au fost achiziţionate prin proiect şi un număr de 50 de audioghiduri, ce conţin descrieri a celor 65 de obiective din Timişoara, în 6 limbi: română, engleză, germană, sârbă, franceză şi italiană. Acestea se găsesc la sediul Biroului Infocentru Turistic din str. Alba Iulia nr.2, Timişoara.
Pentru ca cei interesaţi să poată utiliza aceste audioghiduri, este necesară stabilirea unor condiţii în care Municipiul timişoara, în calitate de proprietar, le poate pune la dispoziţia persoanelor fizice care solicită asemenea audioghiduri. În acest context, propunem aprobarea unui Regulament de utilizare a celor 50 de audioghiduri, prezentat în anexa la prezentul referat.
Având în vedere cele menţionate mai sus, 
Propunem următoarele:
- aprobarea Regulamentului privind utilizarea celor 50 de audioghiduri achiziţionate de Municipiul Timişoara în cadrul proiectului "Dezvoltarea serviciilor de informare şi promovare turistică din Timişoara în context regional" realizat în cadrul Programului de vecinătate România - Serbia, Phare 2004-2006, Regulament prevăzut în Anexa la prezentul referat.

